Návrh

**Vyhláška**

**Ministerstva životného prostredia Slovenskej republiky**

z ......................2017,

**ktorou sa vykonáva zákon č. 205/2004 Z. z. o zhromažďovaní, uchovávaní**

**a šírení informácií o životnom prostredí a o zmene a doplnení niektorých zákonov v znení neskorších predpisov**

Ministerstvo životného prostredia Slovenskej republiky podľa § 6 ods. 9 zákona č. 205/2004 Z. z. o zhromažďovaní, uchovávaní a šírení informácií o životnom prostredí a o zmene a doplnené niektorých zákonov (ďalej len „zákon“) ustanovuje:

§ 1

Predmet úpravy

Táto vyhláška ustanovuje

1. obsah národného registra uvoľňovania znečisťujúcich látok a prenosov mimo lokality prevádzkarne[[1]](#footnote-1)) (ďalej len „národný register znečisťovania“),
2. podrobnosti o evidencii údajov,
3. kritériá na zaraďovanie plošných zdrojov[[2]](#footnote-2)) do národného registra znečisťovania.

§ 2

Obsah národného registra znečisťovania

(1) Národný register znečisťovania obsahuje údaje z oznámení od prevádzkovateľov,[[3]](#footnote-3)) ktorí oznamujú údaje do národného registra znečisťovania podľa § 6 ods. 5 zákona.

(2) Národný register znečisťovania obsahuje údaje podľa ods. 1 usporiadané podľa oznamovacích rokov[[4]](#footnote-4)) a vzory tlačív k oznamovaniu údajov v listinnej podobe a elektronickej podobe podľa § 6 ods. 5 zákona.

(3) Údaje z oznámení podľa odseku 1 sú v národnom registri znečisťovania usporiadané do skupín tak, aby sa umožnilo vyhľadávanie údajov podľa § 6 ods. 2 zákona, ako aj prenos údajov do Európskeho registra uvoľňovania a prenosov znečisťujúcich látok podľa § 6 ods. 6 zákona.

§ 3

Podrobnosti o evidencii údajov

Evidencia údajov podľa § 6 ods. 5 písm. b) zákona obsahuje

1. obchodné meno prevádzkovateľa,
2. identifikačné číslo prevádzkovateľa,
3. oznamovací rok,
4. podpis osoby poverenej prevádzkovateľom na vedenie evidencie,
5. rovnopis oznámenia zasielaného prevádzkovateľom,
6. doklad o poverení osoby na vedenie evidencie vydaný štatutárnym orgánom prevádzkovateľa,
7. príslušné doklady o metodike použitej pri zbere údajov[[5]](#footnote-5)) v listinnej podobe a v elektronickej podobe,
8. zoznam dokladov, ktoré tvoria evidenciu za príslušný oznamovací rok.

§ 4

Kritériá na zaraďovanie plošných zdrojov do národného registra znečisťovania

Plošný zdroj podľa § 6 ods. 3 zákona sa do národného registra znečisťovania zaraďuje, ak

1. skupina malých a roztrúsených zdrojov znečisťovania je pre životné prostredie významná a
2. existuje reálna možnosť zbierania údajov o skupine malých a roztrúsených zdrojov znečisťovania podľa písmena a) alebo je uskutočniteľné vypočítanie alebo odborný odhad takých údajov alebo existujú reálne údaje zozbierané podľa osobitných predpisov[[6]](#footnote-6)) a sú využiteľné na účely plošných zdrojov.

§ 5

Zrušovacie ustanovenie

Zrušuje sa vyhláška Ministerstva životného prostredia Slovenskej republiky č. 448/2010 Z. z.,

ktorou sa vykonáva zákon č. 205/2004 Z. z. o zhromažďovaní, uchovávaní a šírení informácií o životnom prostredí a o zmene a doplnení niektorých zákonov v znení neskorších predpisov.

 § 6

Účinnosť

Táto vyhláška nadobúda účinnosť 1. októbra 2017.

László Sólymos

1. ) Čl. 2 bod 4 nariadenia Európskeho parlamentu a Rady (ES) č. 166/2006 z 18. januára 2006 o zriadení Európskeho registra uvoľňovania a prenosov znečisťujúcich látok, ktorým sa menia a dopĺňajú smernice Rady 91/689/EHS a 96/61/ES (Ú. v. EÚ L 33, 4. 2. 2006). [↑](#footnote-ref-1)
2. ) Čl. 2 bod 12 nariadenia (ES) č. 166/2006. [↑](#footnote-ref-2)
3. ) Čl. 2 bod 6 nariadenia (ES) č. 166/2006. [↑](#footnote-ref-3)
4. ) Čl. 2 bod 7 nariadenia (ES) č. 166/2006. [↑](#footnote-ref-4)
5. ) Čl. 5 ods. 4 a 5 nariadenia (ES) č. 166/2006. [↑](#footnote-ref-5)
6. ) Napríklad zákon č. 137/2010 Z. z. o ovzduší v znení neskorších predpisov, zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov. [↑](#footnote-ref-6)